זה היה ב-5 לנובמבר 2007 כאשר גוגל (Google) הכריזה על הארגון הפתוח לקידום מערכת האנדרואיד (Open Handset Alliance) שכלל מספר חברות כמו HTC, סמסונג, סוני ואחרות. אפילו אנחנו היינו שם באותו יום ודיווחנו על ההכרזה המרגשת (כבר 8 שנים ללא הפסקה!).
הטלפון הראשון שיצא הוא כידוע ה-HTC G1 שלימים נקרא HTC Dream וכיאה לאותה תקופה שבה בלקברי שלטה ביד רמה במכשירים היקרים, המקלדת הייתה תוספת סטנדרטית וחשובה, אך מידותיו והמפרט הטכני בהשוואה להיום נחשב למשהו שכנראה רובנו לא יעזו לגעת. המכשיר כלל מסך 3.2 אינץ’, מעבד בעל ליבה בודדת 528Mhz וזיכרון של 192 מגה-בייט RAM ואחסון פנימי של 256 מגה-בייט.
מאז ועד היום גוגל הכריזה על מספר רב של גרסאות: החל מגרסה 1.5 (Cupcake), גרסה 1.6 (Donut), גרסה 2.0/2.1 (Éclair), כמה יותר מוכרות כמו 2.2 (FroYo) ו-2.3 (Gingerbread), מי שהביאה את האנדרואיד לעולם הטאבלטים גרסה 3.0/3.1 (Honeycomb) ועד זו שהביאה עיצוב שטוח 4.0 (Ice-Cream Sandwich), כמו גם 4.1-4.3 (Jelly Bean), הפופולרית 4.4 (KitKat), זו שכבר רצה אצל רוב המכשירים בגרסה 5.0 (Lollipop) וכמובן הגרסה העדכנית 6.0 (Marshmallow) שהוכרזה בכנס Google I/O האחרון.
בהחלט אפשר לראות את השינויים במערכת האנדרואיד שנה אחר שנה, אז כיצד ייראה יום הולדת 10? נסו לנחש בעצמכם.